Родителите на Кара учат в един клас и се познават още от детските години. Абулфас Фарадж оглу Карайев, бащата на Кара, е педиатър, светило на детската медицина за онова време. Завършил медицинския институт в Одеса, още преди революцията той се радва на голям авторитет като диагностик, а по-късно и като теоретик. В продължение на много години преподава в Азербайджанския държавен медицински институт в Баку и е ръководител на Научноизследователския институт за защита на майчинството и детството. След смъртта му през 1952 г., името му е дадено на Клиниката по детски болести в Азербайджанския държавен медицински институт.